text: নিহত রাজুর শরীরে ২২টির বেশি ধারালো অস্ত্রের আঘাত
  ১২ আগস্ট ২০১৮, ১৬:৫৩
  সিলেট মহানগর ছাত্রদলের সাবেক সহ-প্রচার সম্পাদক ফয়জুল হক রাজু। ছবি : সংগৃহীত
  সিলেটে ছাত্রদলের দুই পক্ষের সংঘর্ষে নিহত সাবেক ছাত্রদল নেতা ফয়জুল হক রাজুর শরীরে ২২টির বেশি ধারালো অস্ত্রের আঘাতের চিহ্ন পাওয়া গেছে। আজ রোববার চিকিৎসকদের বরাত দিয়ে পুলিশ এ তথ্য জানিয়েছে।
  এদিক, আজ দুপুরে পরিবারের সদস্যদের কাছে রাজুর লাশ হস্তান্তর করে হাসপাতাল কর্তৃপক্ষ।
  গতকাল শনিবার রাত সাড়ে ৯টার দিকে সিলেট সিটি করপোরেশনের নবনির্বাচিত মেয়র আরিফুল হক চৌধুরীর কুমারপাড়ায় বাসার সামনে বিজয় মিছিল চলাকালে ছাত্রদলের এক পক্ষের ওপর অন্য পক্ষের হামলার ঘটনা ঘটে। এ সময় রাজুসহ তিন ছাত্রদল নেতা গুরুতর আহত হন। পরে তাঁদের চিকিৎসার জন্য সিলেট এমএজি ওসমানী মেডিকেল কলেজ হাসপাতালে ভর্তি করা হয়। রাত সাড়ে ১১টার দিকে রাজুকে মৃত ঘোষণা করেন কর্তব্যরত চিকিৎসকরা।
  আজ বেলা সাড়ে ১১টার দিকে রাজুর লাশ সুরতহাল ও ময়নাতদন্তের জন্য সিলেটে এমএজি ওসমানী মেডিকেল কলেজের ফরেনসিক বিভাগে নেওয়ার পর তা সম্পন্ন শেষে পরিবারের সদস্যদের কাছে হস্তান্তর করা হয়।
  এ ব্যাপারে সিলেট কোতোয়ালি থানার ভারপ্রাপ্ত কর্মকর্তা (ওসি) মোশাররফ হোসেন জানান, রাজুর শরীরে ২২টির বেশি ধারালো অস্ত্রের আঘাত রয়েছে। এ হত্যার ঘটনায় এখন পর্যন্ত কোনো মামলা দায়ের হয়নি এবং জড়িত কাউকে এখনো আটক করা সম্ভব হয়নি। তবে এ বিষয়ে দ্রুত ব্যবস্থা নেওয়া হবে বলে জানান তিনি।
  লাশটি বুঝে পাওয়ার সত্যতা নিশ্চিত করে রাজুর স্বজনরা জানান, দাফন শেষে হামলাকারীদের বিরুদ্ধে মামলা দায়ের করা হবে।
  সিলেট এমএজি ওসমানী মেডিকেল কলেজের সামনে সিলেট সিটি করপোরেশনের নবনির্বাচিত মেয়র আরিফুল হক চৌধুরীসহ নেতাকর্মীদের ভিড়। ছবি : এনটিভি
  হামলায় আহত উজ্জ্বল ও লিটন নামের দুই ছাত্রদল কর্মীকে এমএজি ওসমানী মেডিকেল কলেজ হাসপাতালে চিকিৎসা দেওয়া হচ্ছে।
  নিহত ফয়জুল হক রাজু সিলেট মহানগর ছাত্রদলের সাবেক সহ-প্রচার সম্পাদক। তাঁর গ্রামের বাড়ি মৌলভীবাজারের রাজনগর উপজেলার শাহপুর গ্রামে।
  রাজুর প্রথম জানাজা সম্পন্ন : কুমারপাড়ায় নিহত সিলেট মহানগর ছাত্রদলের সাবেক সহপ্রচার সম্পাদক ফয়জুল হক রাজুর প্রথম জানাজা বিকেল ৩টায় নগরীর শাহজালাল উপশহরের 'এ' ব্লক জামে মসজিদে অনুষ্ঠিত হয়েছে। দ্বিতীয় জানাজা আজ বাদ এশা মৌলভীবাজারের শাহপুর গ্রামে অনুষ্ঠিত হবে। শেষে পারিবারিক কবরস্থানে তাঁর লাশ দাফন করা হবে।
  জানাজায় নবনির্বাচিত মেয়র আরিফুল হক চৌধুরীসহ সিলেট জেলা ও মহানগর বিএনপি, অঙ্গ ও সহযোগী সংগঠনের নেতাকর্মীসহ সাধারণ মানুষ উপস্থিত ছিলেন।